**ԹԱԼԻՆ ՀԱՄԱՅՆՔԻ ՂԵԿԱՎԱՐԻ ՊԱՇՏՈՆԱԿԱՏԱՐ
 ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԳԻՏԵԼԻՔԻ ԵՎ ԴՊՐՈՒԹՅԱՆ ՕՐՎԱ ԱՌԹԻՎ**

31.08.2021թ.

 *Սիրելի´ աշակերտներ, ուսանողներ
 Հարգելի´ մանկավարժներ, ծնողներ.*

 Շնորհավորում եմ ձեզ, բոլորիս, Գիտելիքի և դպրության օրվա կապակցությամբ:
 Գիտելիքի և դպրության օրը մեզանից յուրաքանչյուրի կյանքի ճանապարհի սկիզբն է, դպրոցը` գիտելիք ամբարելու ակունքը: Հիշենք, որ 21-րդ դարում գիտությունն աշխարհը փոխելու ամենահզոր զենքն է, ուժն ու այն ոսկե բանալին, որով դուք կարող եք բացել փակ դռներն ու հաղթահարել դժվարությունները, ձևավորել գիտակից հասարակություն` ամրապնդելով մեր պետականության հիմքերը:
 Սիրելի աշակերտներ, ուսուցիչներ, թող որ 2021-2022 թվականների նոր ուսումնական տարին լինի առավել բազմաբեղուն և արդյունավետ: Առանձնահատուկ սիրով շնորհավորում եմ առաջին անգամ դպրոց հաճախողներին` առաջին դասարանցիներին և առաջին անգամ դասավանդող ուսուցիչներին:
 Թանկագին աշակերտներ, լավ սովորեք, դարձեք մրցունակ գիտելիքներով օժտված նորօրյա սերունդ, որպեսզի ապագայում ավելի լավն ու նորարականը կիրառեք ի նպաստ ձեզ, հայ ժողովրդի և Հայաստանի Հանրապետության առաջընթացի, որպեսզի ունենանք հզոր, գիտելիքահենք տնտեսություն կրթության ժամանակակից որակով: Այս խորիմաստ և խոսուն հիշարժան օրվա առթիվ ցանկանում եմ շնորհավորել ուսուցչի բարձր կոչմանը հավատարիմ մանկավարժներին, ովքեր գնահատում են գիտելիքի արժեքը, կրթում և դաստիարակում են ձեզ` որպես հայրենասեր, գիտուն ու գրագետ հայորդիներ:
 Սիրելի´ աշակերտներ, ուսուցիչներ և համաքաղաքացիներ, համոզված եմ, որ դուք կլինեք մեր նախնիների տաղանդի ու կարողությունների ժառանգորդը, Հայաստանը շենացնող ապագա սերունդը և արժանի քաղաքացին: Մաղթում եմ ձեզ խաղաղություն, աշխատանքային նվիրում, հաջողություն և ամենայն բարիք:

 *Շնորհավո´ր Գիտելիքի և Դպրության տոնը:*

 **Լավագուն ցանկություններով
Թալին համայնքի ղեկավարի
պաշտոնակատար` Տավրոս Սափեյան**

**ԹԱԼԻՆ ՀԱՄԱՅՆՔԻ ՂԵԿԱՎԱՐԻ ՊԱՇՏՈՆԱԿԱՏԱՐ ՏԱՎՐՈՍ ՍԱՓԵՅԱՆԸ ՀԱՄԱՅՆՔԱՊԵՏԱՐԱՆՈՒՄ ԸՆԴՈՒՆԵՑ ԱՌԱՋԻՆ ԴԱՍԱՐԱՆ ՀԱՃԱԽՈՂ ԵՐԵԽԱՆԵՐԻՆ**

30.08.2021թ.

 Օգոստոսի 30-ին, Թալին համայնքի ղեկավարի պաշտոնակատար Տավրոս Սափեյանը 2021-2022 թվականների` նոր ուսումնական տարվա մեկնարկի կապակցությամբ համայնքապետարանում ընդունեց Թալինի թիվ 1 և Թալինի թիվ 2 հիմնական դպրոցներ հաճախող առաջին դասարանցիներին:

 Համայնքի ղեկավարի պաշտոնակատարը ջերմորեն շնորհավորեց բոլոր առաջին դասարանցիներին սեպտեմբերի 1-ի` Գիտելիքի և դպրության օրվա առթիվ, մաղթեց ուսումնական հաջողություն:

 Համայնքի ղեկավարի պաշտոնակատար Տավրոս Սափեյանը համայնքապետարանի կողմից երեխաներին նվիրեց պայուսակ և գրենական պիտույքներ:

**Թալինի համայնքապետարան**